辰山
作者：劉克莊
朝代：宋

paragraphs: 一峯疊三洞，迺似弘景樓。
下洞初俯入，蘚室寒颼颼。
中洞忽躍出，有逕通玄幽。
豁然崖谷判，萬態誰鑴鎪。
或如植寶幢，或如綴珠旒。
或如鯤鯨飛，或如龍麟游。
石橋狀天台，木棧疑蜀州。
稍憇大士巖，遂經羽人丘。
力窮至上洞，身載雲氣浮。
未畢山水緣，勉爲塵世留。
平生避地心，茲焉宜菟裘。
長斧樵青壁，短簑耘綠疇。
獨恨汲路遠，溪澗皆背流。
會當逢異人，卓錫成靈湫。